Ritratt: Jason Borg / DOI  Il-Valletta Green Festival – l-avveniment annwali sinonimu mal-kalendarju kulturali Malti – għadu kif fetaħ u ser jibqa' għaddej sa nhar it-Tlieta 11 ta' Mejju. Din hija l-akbar edizzjoni minn mindu beda jittella' l-festival. Il-Ministru għall-Wirt Nazzjonali, l-Arti u l-Gvern Lokali José Herrera u l-Ministru għall-Enerġija, l-Intrapriża u l-Iżvilupp Sostenibbli Miriam Dalli, flimkien maċ-Chairman tal-Aġenzija Kulturali għall-Belt Valletta Jason Micallef, fetħu l-Valletta Green Festival. Ritratt: Jason Borg / DOI "Din hija t-tmien edizzjoni tal-Valletta Green Festival li kull sena kien ta' suċċess u komplejna ninvestu fil-Belt Valletta. Hija parti mill-viżjoni tal-gvern li nintroduċu aktar tħaddir urban u għaldaqstant parti mis-siġar u l-arbuxelli li qed jintużaw waqt dan il-festival ser jitħallew b'mod permanenti sabiex inkomplu nħaddru l-Belt Valletta," qal il-Ministru Herrera. "It-tema magħżula għal din is-sena, dik ta' zero pollution, tirrifletti l-impenn tagħna li nnaqqsu t-tniġġis. Permezz tal-Aġenzija għall-Enerġija u l-Ilma, il-Korporazzjoni għas-Servizzi tal-Ilma u Parks Malta, qed noffru spazju kreattiv biex min iżur l-istands jifhem aħjar il-ħidma li qed issir mill-entitajiet u għalfejn din il-ħidma tikkontribwixxi għas-sostenibbiltà ta' pajjiżna," spjegat il-Ministru Dalli. Iċ-Chairman Jason Micallef tenna li, "Fl-okkażjoni tal-akbar edizzjoni tal-Valletta Green Festival, huwa ta' sodisfazzjon għalija li minn din is-sena wara l-Valletta Green Festival ser inħallu legat ta' 25% f'dak li għandu x'jaqsam mat-tħaddir urban tal-Belt Valletta." Ritratt: Jason Borg / DOI Il-festival din is-sena se jkun qed isir madwar il-Belt Valletta, minn Bieb il-Belt sa Pjazza San Ġorġ, fejn se jkunu qed isiru l-attivitajiet ewlenin. L-infjorata ta' din is-sena ġiet iddisinjata mill-artist lokali Zack Ritchie u turi fekruna kkulurita ispirata mit-tema tal-European Green Week ta' din is-sena,'Zero Pollution'. Dawk kollha li qed jidħlu l-Belt qed jintlaqgħu minn ġnien temporanju ispirat mill-ġonna formali tal-passat fi Pjazza Ħelsien, quddiem il-Parlament. Din l-installazzjoni ta' Bieb il-Belt għandha arranġament klassiku li jikkumplimenta l-arkitettura eleganti tal-Belt Valletta u ġiet mibnija bl-użu ta' injam użat, xhieda li l-materjali abbandunati jistgħu wkoll jiġu riċiklati u jingħataw ħajja u skop ġdid. Siġar indiġeni fosthom tal-Prinjol, Riħan u Rand qed iżejnu Pjazza De Valette. Mitt siġra taċ-Ċipress qegħdin tul Triq ir-Repubblika, Pjazza Repubblika u Pjazza San Ġorġ, b'siġar tal-lumi u l-larinġ fi Pjazza l-Assedju l-Kbir. Bħala parti mill-festival, l-Awtorità għall-Ambjent u r-Riżorsi pproduċiet doqqajs (kaxxa tan-naħal) magħmula f'struttura b'injam tal-baħar fi Pjazza San Ġorġ. L-għan tal-installazzjoni huwa li tenfasizza l-importanza tal-pollinazzjoni għall-bijodiversità u kif it-tniġġis jaffettwa dan il-proċess. Il-punti ta' informazzjoni tal-'Water be the Change' mill-Aġenzija għall-Enerġija u l-Ilma (EWA) fi Pjazza San Ġorġ u Parks Malta ser jipprovdu lill-viżitaturi b'informazzjoni waqt li ser ikunu qed jiġu mwieġba mistoqsijiet dwar il-protezzjoni tal-ambjent u modi kif jitnaqqas il-konsum tal-ilma u t-tniġġis. Il-Korporazzjoni għas-Servizzi tal-Ilma se tkun preżenti wkoll fi Pjazza San Ġorġ bi trakk tal-ilma li jagħmel disponibbli ilma tax-xorb b'xejn. Ritratt: Jason Borg / DOI L-edizzjoni ta' din is-sena tal-Kite Festival, b'kollaborazzjoni bejn l-Aġenzija Kulturali għall-Belt Valletta, iċ-Ċentru Kulturali taċ-Ċina u l-Fondazzjoni Maltija għall-Benesseri tas-Soċjetà, se ssir fit-8 ta' Mejju fl-10 ta' filgħodu. L-avveniment ta' din is-sena se jsir f'forma ta' workshop onlajn, bin-nies, b'mod partikolari t-tfal, jiġu mistiedna biex jipparteċipaw billi l-Kite Master, is-Sur Guo Hongli, jaqsam il-pariri u t-tekniki dwar kif tibni t-tajra perfetta. Il-President Emeritus Marie-Louise Coleiro Preca, bħala rappreżentanta tal-Fondazzjoni Maltija għall-Benesseri tas-Soċjetà, se tagħmel diskors tal-okkażjoni. Il-parteċipanti huma mistiedna jippreparaw il-materjali meħtieġa minn qabel (li jinsabu fuq il-paġna tal-avveniment fuq Facebook) biex ikunu jistgħu jsegwu. Wieħed jista' jżur ukoll il-ġnien tal-Valletta Design Cluster li huwa parti ewlenija tal-proġett ta' riġenerazzjoni urbana li l-Aġenzija Kulturali għall-Belt Valletta wettqet fiż-żona tal-Baviera. Dan il-ġnien huwa aċċessibbli permezz ta' lift li jgħaqqad l-ispazju mal-pjan terran u mal-bitħa ċentrali tal-Valletta Design Cluster u huwa miftuħ għall-pubbliku kuljum mit-8am sas-6pm. Dan it-tagħrif twassal mid-Dipartiment tal-Informazzjoni.